Na osnovu članova 38  i 39  Zakona o finansiranju lokalne samouprave ("Službeni list CG", br. 03/19 )  i člana 46 stav 1 tačka 2 i člana 94 stav 1 tačka 19 Statuta Opštine u okviru Glavnog grada-Golubovci (“Službeni list CG-opštinski propisi”, br. 12/19), Skupština Opštine u okviru Glavnog grada - Golubovci, na …….sjednici održanoj dana………... godine, donijela je
ODLUKU
o  načinu korišćenja sredstava tekuće i stalne budžetske rezerve
Član 1
Ovom odlukom utvrđuju se bliži kriterijumi, način i postupak korišćenja sredstava tekuće i stalne budžetske rezerve.
TEKUĆA BUDŽETSKA REZERVA
Član 2
Sredstva tekuće budžetske rezerve koriste se za neplanirane ili nedovoljno planirane izdatke koji se finansiraju iz budžeta Opštine u okviru Glavnog grada – Golubovci (u daljem tekstu: Opština), i to:
   1. Obezbjeđenje nedostajućih sredstava za finansiranje redovnih aktivnosti potrošačkih jedinica.
   2. Pomoć fizičkim licima za:
      - liječenje;
      - školovanje;
      - poboljšanje materijalne situacije.
   3. Ostale namjene, u skladu sa Zakonom.
Član 3
Sredstva tekuće budžetske rezerve, za obezbjeđenje nedostajućih sredstava za finansiranje redovnih aktivnosti potrošačkih jedinica, mogu se koristiti u visini do 5% sredstava planiranih Odlukom o Budžetu Opštine, za tu potrošačku jedinicu.
Potrošačka jedinica, za korišćenje sredstava iz stava 1 ovog člana, podnosi zahtjev sa pratećom dokumentacijom organu lokalne uprave Opštine nadležnom za poslove finansija.
Organ lokalne uprave nadležan za poslove finansija, zahtjev sa predlogom zaključka dostavlja predsjedniku Opštine na saglasnost.
Član 4
Sredstva tekuće budžetske rezerve za pomoć fizičkim licima mogu se koristiti u sljedećim iznosima, i to za:
   - liječenje u visini do 6 obračunskih vrijednosti koeficijenta,
   - školovanje u visini do 4 obračunske vrijednosti koeficijenta,
   - poboljšanje materijalne situacije u visini do 4 obračunske vrijednosti koeficijenta.
Izuzetno, u slučajevima teške bolesti, liječenja u inostranstvu, teškog materijalnog stanja koje može uticati na život članova porodice i drugim nepredviđenim okolnostima, predsjednik Opštine može odobriti  pomoć u iznosu do 10 obračunskih vrijednosti koeficijenta. 
     Visinu obračunske vrijednosti koeficijenta, Odlukom utvrđuje Vlada Crne Gore za svaku fiskalnu godinu.
Za korišćenje sredstava iz stava 1 ovog člana, zahtjev za potrebnom dokumentacijom podnosi se predsjedniku Opštine.
Član 5
Korisnicima sredstava tekuće budžetske rezerve iz člana 4 ove Odluke, sredstva se mogu odobriti jednom u toku fiskalne godine.
Izuzetno, u slučajevima iz člana 4 stav 2 ove Odluke, sredstva se mogu odobriti i više puta u toku godine, uz uslov da ukupan odobreni iznos ne prelazi visinu od 10 obračunskih vrijednosti koeficijenta.

Član 6
Sredstva tekuće budžetske rezerve iz člana 2 stava 1 tačke 3 ove Odluke koriste se za  obezbjeđivanje poboljšanja uslova u oblasti zdravstvene zaštite, obrazovanja, socijalne i dječje zaštite i drugih oblasti od interesa za lokalno stanovništvo.

STALNA BUDŽETSKA REZERVA
Član 7
Sredstva stalne budžetske rezerve koristite se za finansiranje rashoda na ime učešća Opštine u otklanjanju posljedica vanrednih okolnosti (poplava, suša, zemljotres, požar, ekološke katastrofe i druge elementarne nepogode, odnosno vanredni događaji koji mogu da ugroze život i zdravlje ljudi ili prouzrokuju štetu većih razmjera). 
O korišćenju sredstava stalne budžetske rezerve, zaključkom odlučuje predsjednik Opštine, u skladu sa odlukom Skupštine Opštine.
Član 8
Ova odluka stupa na snagu osmog dana od dana objavljivanja u "Službenom listu Crne Gore-opštinski propisi".

Broj: 22-030/19-
Anovi, ……………2019. godine

Skupština Opštine u okviru Glavnog grada - Golubovci
Predsjednik Skupštine
Ratko Stijepović

Obrazloženje:

Pravni osnov za donošenje Odluke nalazi se u članovima 38  i 39  Zakona o finansiranju lokalne samouprave, kojima je propisano da sredstvima tekuće budžetske rezerve raspolaže predsjednik Opštine u skladu sa propisom Skupštine Opštine, te da o korišćenju sredstava stalne budžetske rezerve odlučuje predsjednik Opštine u skladu sa odlukom Skupštine Opštine, te članovima 46 stav 1 tačka 2 i 94 stav 1 tačka 19 Statuta Opštine u okviru Glavnog grada-Golubovci, kojima je propisano da Skupština donosi propise i druge opšte akte, te da predsjednik Opštine raspolaže sredstvima tekuće budžetske rezerve u skladu sa odlukom Skupštine. 

U članu 1 definisan je predmet Odluke, tj. kriterijumi, način i postupak korišćenja sredstava tekuće i stalne budžetske rezerve.

Članom 2 propisano je za koje namjene se mogu koristiti sredstva tekuće budžetske rezerve, i to: za obezbjeđenje nedostajućih sredstava za finansiranje redovnih aktivnosti potrošačkih jedinica, pomoć fizičkim licima za liječenje, školovanje i poboljšanje materijalne situacije i ostale namjene propisane Zakonom. 

Članovima 3-6 propisana je maksimalana visina, uslovi i način korišćenja sredstava tekuće budžetske rezerve u zavisnosti od njihove namjene.

Članom 7 propisana je namjena sredstava stalne budžetske rezerve i način njihovog korišćenja.

Članom 8 utvrđen je dan stupanja na snagu ove Odluke.